钦定古今图书集成/明伦汇编/皇极典/第266卷 > 达聪明致理化策 唐白居易 > 进善旌赋〈以设之通衢俾人进善为韵〉李逢吉
## 钦定古今图书集成/明伦汇编/皇极典/第266卷 > 达聪明致理化策 唐白居易 > 进善旌赋〈以设之通衢俾人进善为韵〉李逢吉

皇唐之与伊唐也，濬哲文思，异代同时，咸进善以钦
若，又建旌以求之。不进善焉，何以延侧陋之士；不彰
别也，何以嘉谠正之词。是宜式创宏模，聿陈令典，缀
折羽以藻耀，植修竿之偃蹇，相其地以崇树所宜，因
其人以康庄是践。即之者有以翊圣，瞻之者于焉迁
善。忠謇之徒，风驰云趋，毕效臣节，同膺帝俞，犹金砺
而君臣合契，类土圭而形影相符。迥立岧亭，而克同
国柄；直行劲挺，而自陟天衢。由是悉索草茅，罔资介
傧。高悬垂逮下之德，仰视知不言之信。咸策足以员
来，思捐躯而自徇。同于舞羽，至诚之感必臻；异彼弨
弓，非礼之招不进。大哉求仁，其必有因。懿此标表，本
乎谘询。制其事者，上惟允恭之帝；集其下者众，皆可
封之人。是必随谤木以用舍，与谏鼓为等伦。若夫容
卫繁多，制度奇诡。元蛇始务其厌胜，翠凤式崇乎侈
靡。虎武之示勇则那，日月之比崇。徒尔宁有裨于启
沃，且无取于率俾。伟夫有台有宫，胡为乎途中？所以
阐于圣聪，使无不通。爰树爰揭，岂惟乎人悦。所以尊
彼隽杰，使皆就列。然后朝廷迈德嗣于羲轩，得贤方
于稷、卨。躬好问之裕，有知人之哲。固以日奏于嘉言，
矧斯旌之攸设，